ROZHODNUTIE KOMISIE
z 3. júla 2008,
ktorým sa mení a dopĺňa rozhodnutie 2000/572/ES stanovujúce podmienky na zdravie zvierat a ľudí a veterinárnu certifikáciu pre dovozy mletého mäsa a mäsových prípravkov z tretích krajín
[oznámené pod číslom K(2008) 3301]
(Text s významom pre EHP)
(2008/592/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2002/99/ES zo 16. decembra 2002 ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (1), a najmä na jej článok 8 ods. 1 a 4, článok 9 ods. 2 písm. b) a článok 9 ods. 4 písm. b) a c),
so zreteľom na nariadenie Európskeho parlamentu a Rady (ES) č. 852/2004 z 29. apríla 2004 o hygiene potravín (2), a najmä na jeho článok 12,
so zreteľom na nariadenie Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (3), a najmä na jeho článok 9,
so zreteľom na nariadenie Európskeho parlamentu a Rady (ES) č. 854/2004 z 29. apríla 2004, ktorým sa ustanovujú osobitné predpisy na organizáciu úradných kontrol produktov živočíšneho pôvodu určených na ľudskú spotrebu (4), a najmä na jeho článok 16,
keďže:
(1)
V rozhodnutí Komisie 2000/572/ES (5) sa stanovujú podmienky na zdravie zvierat a ľudí a veterinárnu certifikáciu pre dovozy mletého mäsa a mäsových prípravkov z tretích krajín do Spoločenstva.
(2)
Po tom, čo nariadenia (ES) č. 852/2004, (ES) č. 853/2004 a (ES) č. 854/2004, ako aj nariadenie Komisie (ES) č. 2075/2005 z 5. decembra 2005, ktorým sa ustanovujú osobitné predpisy na úradné kontroly Trichinella v mäse (6), nadobudli účinnosť, je potrebné zmeniť a aktualizovať zdravotné podmienky Spoločenstva a požiadavky na certifikáciu pre dovozy mäsových prípravkov do Spoločenstva s cieľom zaviesť správne odkazy na nové právne predpisy.
(3)
TRACES (Trade Control and Expert System) je integrovaný počítačový veterinárny systém zavedený rozhodnutím Komisie 2004/292/ES z 30. marca 2004 o zavedení systému TRACES a o zmene a doplnení rozhodnutia 92/486/EHS (7). Štandardizácia zdravotných osvedčení je nevyhnutná pre účinné spracovanie osvedčení v systéme TRACES.
(4)
V rozhodnutí Komisie 2007/240/ES zo 16. apríla 2007, ktorým sa ustanovujú nové veterinárne osvedčenia pre vstup živých zvierat, spermy, embryí, vajíčok a produktov živočíšneho pôvodu na územie Spoločenstva v rámci rozhodnutí 79/542/EHS, 92/260/EHS, 93/195/EHS, 93/196/EHS, 93/197/EHS, 95/328/ES, 96/333/ES, 96/539/ES, 96/540/ES, 2000/572/ES, 2000/585/ES, 2000/666/ES, 2002/613/ES, 2003/56/ES, 2003/779/ES, 2003/804/ES, 2003/858/ES, 2003/863/ES, 2003/881/ES, 2004/407/ES, 2004/438/ES, 2004/595/ES, 2004/639/ES a 2006/168/ES (8), je stanovené, že rôzne veterinárne a zdravotné osvedčenia požadované pri dovoze živých zvierat, spermy, embryí, vajíčok a produktov živočíšneho pôvodu do Spoločenstva a osvedčenia pre tranzit produktov živočíšneho pôvodu cez územie Spoločenstva by sa mali zakladať na štandardných vzoroch veterinárnych osvedčení uvedených v prílohe I k uvedenému rozhodnutiu.
(5)
Vzory osvedčení ustanovené v prílohách II a III k rozhodnutiu 2000/572/ES by sa preto mali zodpovedajúcim spôsobom nahradiť novými vzormi, aby sa zabezpečila zlučiteľnosť so systémom TRACES.
(6)
S cieľom zabrániť akémukoľvek narušeniu obchodu by sa používanie osvedčení vydaných v súlade s rozhodnutím 2000/572/ES pred zavedením zmien a doplnení na základe tohto rozhodnutia malo povoliť na obdobie šesť mesiacov po dátume uplatňovania tohto rozhodnutia. Tieto osvedčenia by sa mali prijímať pri dovoze do Spoločenstva v období 10 mesiacov po uplatnení tohto rozhodnutia.
(7)
Rozhodnutie 2000/572/ES by sa preto malo zodpovedajúcim spôsobom zmeniť a doplniť.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2000/572/ES sa mení a dopĺňa takto:
1.
Článok 3 sa nahrádza týmto:
„Článok 3
Dovoz mäsových prípravkov podlieha týmto podmienkam:
1.
boli vyrobené v súlade s príslušnými požiadavkami ustanovenými v nariadení Európskeho parlamentu a Rady (ES) č. 178/2002 (9), nariadení Európskeho parlamentu a Rady (ES) č. 852/2004 (10), nariadení Európskeho parlamentu a Rady (ES) č. 853/2004 (11) a v nariadení Európskeho parlamentu a Rady (ES) č. 999/2001 (12), ako sa uvádza v zdravotnom osvedčení uvedenom v článku 4 ods. 2 tohto rozhodnutia;
2.
pochádzajú z prevádzkarne, resp. prevádzkarní, ktorá(-é) implementuje(-ú) program založený na zásadách analýzy nebezpečenstva a kritických kontrolných bodov (HACCP) v súlade s nariadením (ES) č. 852/2004;
3.
boli zmrazené vo výrobnom závode alebo závodoch pôvodu na vnútornú teplotu, ktorá neprevyšuje -18 °C.
2.
Článok 4a sa mení a dopĺňa takto:
a)
v písmene a) sa slová „rozhodnutiu 94/984/ES“ nahrádzajú slovami „rozhodnutiu Komisie 2006/696/ES (13)
b)
v písmene b) sa slová „rozhodnutiu 94/984/ES“ nahrádzajú slovami „rozhodnutiu 2006/696/ES“.
3.
Prílohy II a III sa nahrádzajú znením prílohy k tomuto rozhodnutiu.
Článok 2
Toto rozhodnutie sa uplatňuje od 1. júla 2008.
Zásielky mäsových prípravkov, na ktoré boli vydané zdravotné osvedčenia v súlade so vzorom stanoveným rozhodnutím 2000/572/ES pred zavedením zmien a doplnení na základe tohto rozhodnutia a s dátumom vystavenia pred 31. decembrom 2008, sa však prijímajú pri dovoze do Spoločenstva až do 1. apríla 2009.
Článok 3
Toto rozhodnutie je určené členským štátom.
V Bruseli 3. júla 2008